Väyrystä odottaa erottaminen puolueesta, Vanhanen varoittaa puoluehajaannuksesta, kirjoittavat Olli Ainola ja Juha Ristamäki.

Väyrynen uhkaa erota puolueesta, mikäli häntä ei valita keskustan puheenjohtajaksi.

Jopa pääministeri Juha Sipilän (kesk) kotikunnassa Kempeleessä Paavo Väyrynen pesi presidentinvaalissa keskustan ehdokkaan Matti Vanhasen. Keskustan kampanja päättyi kamalaan mahalaskuun, sillä Väyrynen rökitti Vanhasen kirkkaasti. Väyrynen saattoi saada jopa puolet äänistään keskustalaisilta.

Vanhanen ja Sipilä ovat vähätelleet tappiota selittäen, että Sauli Niinistön ylivoima sekoitti pakan eikä vaalitappio ole epäluottamuslause keskustalle. Todellisuudessa ainoa asia, joka keskustan puoluetoimistolla vaali-iltana ilahdutti, oli se, että Väyrynen ei saanut vielä selvempää selkävoittoa Vanhasesta.

Selittelyt eivät ole kelvanneet niille keskustalaisille, jotka kokevat Sipilän hallituksen toiminnan vieraaksi ja kovaksi oikeistolaiseksi politiikaksi.

Tyytymättömien äänitorveksi asettunut kansanedustaja Seppo Kääriäinen ärähti puoluelehti Suomenmaassa tiistaina. Kääriäinen sanoi, että vaalitulosta ei voi sivuuttaa olankohautuksella.

Käytännössä Kääriäinen vaati Sipilältä kurssin muuttamista. Se tarkoittaa, että keskustan pitää kevään kehysriihessä saada rahaa aluepolitiikkaan ja sosiaalitukien indeksijäädytysten poistamiseen.

Puoluehajaannus?

Suomenmaan jutun kommenttipalstalle tuli kiukkuisia kirjoituksia. Matti Vanhanen oli lukenut ne kaikki ja loukkaantui saamastaan palautteesta.

Vanhanen veteli pulisijoita korville ja syytti heitä ”alkiolaisen leimakirveen” käyttämisestä.

Vanhanen oli polttanut proppunsa varsinkin siitä, että osa kirjoittajista epäili hänen ryhtyneen ehdokkaaksi torjuakseen Väyrysen pääsyn keskustan ehdokkaaksi.

Vanhanen varoitti samalla puoluehajaannuksesta. Vanhasen mukaan ”maakuntien poliittinen voima pirstotaan ja annetaan valta muualle”, jos vaaleissa annetaan ääniä niille, jotka viestivät Suomen EU-erosta ja paluusta markkaan.

Entinen puheenjohtaja ja Sipilän politiikkaan sitoutunut Vanhanen tunnusti näin vaaran siitä, että keskusta uhkaa pudota vallasta seuraavissa vaaleissa.

Jos Väyrynen toteuttaa aikomuksensa eli vie kansalaispuolueensa eduskuntavaaleihin ja kerää edes muutaman kansanedustajan, keskustan paikkamäärä saattaa pienentyä ratkaisevasti. Tällöin keskusta on helposti pois pelistä muodostettaessa uutta hallitusta.

Väyrysen uhan tekee käsin kosketeltavaksi myös se, että vaikka Sipilä hallitus onkin saanut Suomen talouden nousuun, keskustan kannatus laahaa alamaissa: tammikuun IL-US-kyselyssä 15,4 ja HS-gallupissa 15,6 prosenttia.

Näillä näkymin Sipilä jatkaa silti puheenjohtajana kesän puoluekokouksen jälkeen. Jos 2019 eduskuntavaaleissa keskusta saa turpiinsa, puheenjohtaja vaihdetaan ylimääräisessä puoluekokouksessa.

Mitta on täynnä

Vanhasen kirjoitus kuvastaa keskustan sisäpiirin hermostunutta tunnelmaa. Mitta Väyrystä kohtaan on tullut täyteen.

Väyrysen on määrä tavata tänään torstaina toimittajia. Väyrynen vahvistaa jättävänsä paikkansa Euroopan parlamentissa siirtyäkseen eduskuntaan kansanedustajaksi. Samalla varapaikalta eduskuntaan tullut Mikko Kärnä joutuu työttömäksi.

Väyrynen on jo luopunut asunnostaan Brysselissä. Hän jättää eroilmoituksensa Euroopan parlamentille joko helmikuun lopussa tai viimeistään maaliskuun puolivälissä.

Väyrynen on piinannut keskustaa kohta kaksi vuotta. Hän perusti oman kansalaispuolueensa keväällä 2016.

Keskustan piina voi jatkua vaikka miten pitkään, koska Väyrynen voi pallotella seuraavilla siirroillaan viikkoja tai kuukausia. Ratkaisevaa ehkä on se, perustaako hän oman yhden miehen eduskuntaryhmän ja siirtyy näin oppositioon.

Keskusta ei voi estää Väyrystä leikittelemästä edustajapaikoillaan. Keskusta voi joko sietää kiusaajaansa tai puolueen pitää erottaa hänet jäsenyydestään.

Väyrysen erottaminen edellyttää, että Väyrysen johtama pieni paikallisosasto, Keminmaan keskustaseura erotetaan puolueesta. Samalla keskusta perustanee tilalle uuden paikallisosaston ilman Väyrystä.

Erottamisen vahingot

Keskustassa katsotaan, että Väyrynen on jo saanut aikaan valtavaa vahinkoa, hän on mennyt liian pitkälle.

Puoluemoraalin kannalta ei ole hyvä, että Väyrynen voi kiristää keskustaa perustamalla kilpailevan puolueen ja jatkaa samalla keskustan jäsenenä.

Vahinkoa tulee silti myös erottamisesta. Väyrysellä on kymmeniä tuhansia ruohonjuuritason kannattajia. Erottaminen lamaannuttaa kenttätyötä siellä missä Väyrynen on vahvoilla. Monet keskustalaiset esimerkiksi Lapissa ja Pohjois-Pohjanmaalla turhautuneina helposti vaihtavat Väyrysen puolueeseen.

Todennäköisesti Väyrynen laskelmoi, että hänen kannattaa asettua kansalaispuolueensa eduskuntavaaliehdokkaaksi Uudellamaalla. Suomen suurimmassa vaalipiirissä vapautuu Timo Soinin (sin) ääniperintö, josta Väyrynen ilman muuta lohkaisee osan.

Väyrynen on keskustan kunniapuheenjohtaja. Puoluekokouksen on melkein pakko riistää se häneltä kesäkuussa.

Pentikäinen tyrkyllä

Väyrysen ruletti on nostamassa Euroopan parlamenttiin Suomen yrittäjien toimitusjohtajan Mikael Pentikäisen, joka on varaedustaja keskustan listoilta. Vuorojonossa hänen edellään oleva Elsi Katainen aloittaa Euroopan parlamentissa maaliskuun alussa, kun Hannu Takkula on jättänyt eroilmoituksensa siirtyäkseen virkaan Euroopan tilintarkastustuomioistuimessa.

Pentikäinen haluaa jatkaa yrittäjien toimitusjohtajana eli hän pyytää toimivapaata meppikautensa ajaksi. Yrittäjäjärjestön hallituksesta riippuu, antaako se Pentikäiselle toimivapaan ilman ehtoja. Ehto voi olla se, että Pentikäinen sitoutuu jättämään politiikan palattuaan.

Pentikäiselle olisi valtava onnenpotku, jos yrittäjät myöntävät toimivapaan ja sallivat ehdolle asettumisen ensi vuoden eduskuntavaaleissa tai eurovaaleissa. On aivan eri asia kampanjoida pätkämeppinä kuin yrittäjien edusmiehenä, jolla on kokemusta käytännön politiikasta.

Ylen toimitusjohtajuus

Pentikäinen on kyttäysasemissa myös Yleisradion toimitusjohtajaksi. Pentikäinen on toiminut Maaseudun Tulevaisuuden päätoimittajana, jonka tehtävän hän peri Lauri Kontrolta.

Keskustalainen Kontro on nelijäsenisen Ylen hallituksen nimitys- ja palkitsemisvaliokunnan jäsen. Kontron kanta painoi vahvasti jo Ylen uutisten päätoimittajanimityksessä. Tamperelaisen Aamulehden päätoimittajan Jouko Jokisen yhdeksi ratkaisevaksi ansioksi katsottiin se, että Jokinen tulee maakunnallisesta tehtävästä.

Pentikäisen ohella Ylen toimitusjohtajaspekulaatioissa on heitelty muun muassa nimiä Maria-Kaisa Aula (kesk) ja Paula Lehtomäki (kesk).

Yleä tärkeämpi keskustalle on kuitenkin Suomen Pankin pääjohtajuus. Se on pedattu pankin johtajistossa istuvalle ex-komissaari Olli Rehnille, mutta ei asia mikään läpihuutojuttu ole.

Tässä onkin pelin paikka kokoomukselle, se voi saada Ylen huipulle oman miehensä, esimerkiksi Raha-automaattiyhdistyksen toimitusjohtajan paikalta uuden Veikkauksen kakkosmieheksi pudonneen Velipekka Nummikosken.